text: দৈনিক জনকন্ঠ || ভালবাসা দিয়ে জাপাকে এগিয়ে নিয়ে যাব ॥ জি. এম. কাদের
  ভালবাসা দিয়ে জাপাকে এগিয়ে নিয়ে যাব ॥ জি. এম. কাদের
  স্টাফ রিপোর্টার ॥ জাতীয় পার্টির ভারপ্রাপ্ত চেয়ারম্যান গোলাম মোহাম্মদ কাদের এমপি বলেছেন, বিগত দিনে যারা ব্যক্তি স্বার্থকে গুরুত্ব না দিয়ে জাতীয় পার্টির রাজনীতির মাঠে ছিল, যারা ক্রিম খেতে রাজনীতিতে আসেনি ভবিষ্যতে তাদেরই মূল্যায়ন করা হবে। শনিবার দলের এক অনুষ্ঠানে প্রধান অতিথির বক্তব্যে একথা বলেন। তিনি বলেন, ব্যক্তি স্বার্থ উৎসর্গ করে যারা দেশ ও মানুষের ভাগ্যোন্নয়নের রাজনীতি করেছে সেই তরুণদের জাতীয় পার্টির নীতি-নির্ধারণী পর্যায়ের নেতৃত্বে নিয়ে আসা হবে। টাকা বা অস্ত্র নয়, আমরা মানুষের ভালবাসার শক্তি দিয়ে জাতীয় পার্টিকে এগিয়ে নিয়ে যাব। তিনি বলেন, রাজনীতির প্রতি সাধারণ মানুষের বিতৃষ্ণা সৃষ্টি হয়েছে, অনেকেই রাজনীতিকে ব্যবসা মনে করছেন। রাজনীতিতে টাকা লগ্নি করে আবার সেই টাকা তুলে নিতে চেষ্টা করেন। সাধারণ মানুষ চায় স্বচ্ছ ও নির্মোহ রাজনীতি। আর এ কারণেই দেশের মানুষ জাতীয় পার্টির দিকে তাকিয়ে আছেন। সাধারণ মানুষ মনে করেন, জাতীয় পার্টিই তৃতীয় শক্তি হিসেবে সাধারণ মানুষের প্রত্যাশা পূরণ করতে পারবে। জাতীয় পার্টি চেয়ারম্যানের বনানী অফিসে কুমিল্লা মহানগর বিএনপি নেতা হুমায়ুন কবির মুন্সির নেতৃত্বে অর্ধশত নেতাকর্মী জাতীয় পার্টিতে যোগদান উপলক্ষে অনুষ্ঠানের আয়োজন করা হয়। এতে যোগদানকারী নেতৃবৃন্দসহ দলের শীর্ষ নেতারা বক্তব্য রাখেন। অনুষ্ঠানে বক্তব্য দেন, জাতীয় পার্টির প্রেসিডিয়াম সদস্য এ্যাডাভোকেট রেজাউল ইসলাম ভূঁইয়া, আলমগীর সিকদার লোটন, ভাইস চেয়ারম্যান- অধ্যাপক ইকবাল হোসেন রাজু, যুগ্ম মহাসচিব গোলাম মোহাম্মদ রাজু, কাজী জামাল উদ্দিন, ড. নুরুল আজহার, নিগার সুলতানা রানী প্রমুখ।